Formula 1 – Lewis Hamilton jitkellem dwar id-drittijiet umani fil-Bahrain Iċ-champion tad-dinja tal-Formula Wieħed, Lewis Hamilton, qal li kien tkellem ma' uffiċjali tal-Bahrain dwar id-drittijiet tal-bniedem fil-pajjiż wara li s-sena li għaddiet wiegħed li ma kien se jħalli l-ebda abbużi jgħaddu mingħajr ma jiġu osservati. Is-sewwieq tal-Mercedes, li se jkun qed jipprova jirbaħ rekord ta' tmien titli mondjali fi staġun li se jibda proprju għada, fir-Renju tal-Golf, ta dettalji tal-isforzi li kien għamel biex iżomm ruħu infurmat. F'Diċembru, il-Britanniku qal li kien kommoss b'ittra minn iben raġel il-ħabs li qed jiffaċċja l-piena tal-mewt. Hamilton, madankollu, ma kienx kapaċi jiltaqa' ma' uffiċjali dak iż-żmien wara li ttestja pożittiv għal Covid-19 u daħal fi kwa­rantina mandatorja. "Kien ta' piż kbir ħafna fuqi," huwa qal dwar l-ittra. "Kienet l-ewwel darba li rċevejt ittri bħal dawn matul il-vjaġġi tiegħi. "Allura fl-aħħar ftit xhur ħadt iż-żmien biex nipprova neduka ruħi għax ġejt hawn dawn is-snin kollha u ma kontx konxju tad-dettalji kollha, il-kwistjonijiet tad- drittijiet tal-bniedem. "Jien qattajt ħin nitkellem ma' esperti legali tad-drittijiet tal-bniedem, qattajt ħin nitkellem ma' organizzazzjonijiet tad-drittijiet tal-bniedem bħall-Amnesty International, żort lill-ambaxxatur tar- Renju Unit hawn fil-Bahrain u jien tkellimt ma' uffiċjali tal-Bahrain ukoll," huwa żied jgħid. Hamilton qal li l-passi tiegħu kienu privati. "Ma rridx ngħid wisq, li jista' jipperikola kwalunkwe progress … iżda jien definittivament impenjat li ngħin b'kull mod li nista'," żied jgħid. Nhar l-Erbgħa madwar 61 Parlamentari u attivisti Britanniċi ħeġġew lill-Formula Wieħed biex jikkummissjonaw inkjesta indi­pendenti dwar allegati abbużi marbuta mat-tiġrija tal-Bahrain. Dawk li jippromwovu d-dritti­jiet jakkużaw lill-Gvern li juża pubbliċità pożittiva mill-aktar avveniment ta' profil għoli tal-pajjiż għal "sportswash". Il-Gvern tal-Bahrain qal li kellu "politika ta' tolleranza żero lejn trattament ħażin ta' kwalunkwe tip u stabbilixxa salvagwardji tad-drittijiet tal-bniedem rikonox­xuti internazzjonalment". Fi stqarrija huwa żied jgħid li r-riformi istituzzjonali u legali kienu ġew implimentati flimkien mat-twaqqif ta' Ombudsman indipendenti biex "jinvestiga b'mod sħiħ u indipendenti kull allegaz­zjoni ta' trattament ħażin". "Fejn iseħħu l-arresti u jintalbu l-kundanni minħabba ksur ċar tal-liġi, dawn jiddependu fuq il-pro­ċess ta' sistema tal-qorti indi­pen­denti li tħares id-drittijiet legali tal-individwi kollha," qal il-Gvern. Il-kap eżekuttiv tal-Formula Wie­ħed, Stefano Domenicali, qal fit-tweġiba tiegħu għall-ittra mif-tuħa mill-attivisti li l-isport ħa d-drittijiet tal-bniedem bis-serjetà ħafna u kien għamel il-pożizzjoni tiegħu ċara lis-sieħba kollha. Madankollu, huwa żied li l-Formula Wieħed ma kinitx "organizzazzjoni investigattiva transkonfi­nali" u ma setgħetx twettaq l-azzjoni mitluba. Hamilton qal li ma kienx fil-po­ter tiegħu li jagħżel fejn jieħu sehem fit-tiġrijiet iżda kien tajjeb li jitkellem. "Ma naħsibx li għandna mmorru f'dawn il-pajjiżi u sempliċiment ninjoraw dak li qed jiġri f'dawk il-postijiet u naslu, nieħdu ħafna pjaċir u mbagħad nitilqu", tenna Hamilton. MAX VERSTAPPEN BL-AĦJAR ĦINIJIET Is-sewwieq Olandiż, Max Verstappen (Red Bull) kiseb l-aħjar ħin fil-provi liberi tal-ewwel Grand Prix li proprju għada se jiftaħ il-kampjonat tal-Formula Wie­ħed, dak tal-Bahrain, fiċ-ċirkwit ta' Sakhir. Il-ħin tiegħu kien dak ta' minuta u 30.847 sekondi. Huwa għeleb l-isfida tal-Britanniku Lando Norris (McLaren) biċ-champion renjanti, il-Britanniku Lewis Hamilton (Mercedes) jikseb it-tielet l-aħjar ħin. Il-kollega tiegħu, il-Finlandiż Valtteri Bottas kiseb il-ħames l-aħjar ħin … wara l-Ispanjol Carlos Sainz li f'dan l-istaġun huwa t-tama tal-Ferrari.